Gretzky: Her er den nye Gretzky
– Det var mange flere som tvilte på meg enn på Connor McDavid, sier Wayne Gretzky (54) i et intervju med Edmonton Suns meget anerkjente ishockeykommentator Terry Jones. Kanadiske Wayne Gretzky debuterte i NHL for 36 år siden. «The Great One» – omtalt som tidenes største/beste ishockeyspiller – var bare 18 år gammel da han spilte sin første kamp for Edmonton Oilers i verdens beste ishockeyliga. Gretzky kom fra én sesong i kortlivede WHA, der han spilte for Indianapolis Racers og Edmonton Oilers.Edmonton Oilers i konkursboet World Hockey Association ble til Edmonton Oilers i National Hockey League. Resten er historie, som det heter. Wayne Gretzky scoret 51 mål og la 86 målgivende pasninger – totalt 137 målpoeng – i løpet av 79 kamper i debutsesongen. Se sportsdokumentaren om Wayne Gretzky på VGTV (saken fortsetter under «King Ransom»): Hockeygale Edmonton i hockeygale Canada har – stort sett – ventet på en ny Gretzky siden han forlot provinshovedstaden i Alberta til fordel for California og Los Angeles Kings i 1988. Nå har de funnet hans arvtager i kanadiske Connor McDavid, som Wayne Gretzky er hellig overbevist om at vil bli like suksessrik som han selv var i sin tid. Se Wayne Gretzkys statistikk hos Eliteprospects HER – Han skal spille mot menn nå. Alle han vil møte er gode spillere. Reisingen er annerledes. Livsstilen er forskjellig. Men jeg regner med og forventer at han vil klare overgangen på en skikkelig smidig måte. Jeg forventer at han vil få en veldig god start og en stor karriere, sier Wayne Gretzky i intervjuet med Edmonton Sun sist søndag.Wayne Gretzky ville egentlig ha draktnummer 9, etter sitt forbilde Gordie Howe, da han spilte juniorhockey. Det var imidlertid opptatt. Etter forslag fra treneren tok han nummer 99. Connor McDavid har nummer 97. Han er født 13. januar 1997 (Gretzky 26. januar 1961). Wayne Gretzky tar ett forbehold når han stiller seg først i rekken av alle Connor McDavids beundrere. – Det er som Gordie Howe sa til meg da jeg var 17 år gammel (i WHA). Du må jobbe hardt, være fysisk sterk og holde deg skadefri. Å holde seg frisk (skadefri) er en egen kunst. Disse gutta er større og raskere og sterkere enn da vi spilte, sier Wayne Gretzky. Connor McDavids sponsorkupp: 8 millioner kroner – Jeg forteller folk det samme som Glen Sather sa da jeg kom inn i garderoben som 17-åring. Han sa at «en dag kommer du til å bli kaptein for dette laget» og en dag kommer vi til å vinne et mesterskap. Jeg tror det er i den retning Connor (McDavid) er på vei, sier Wayne Gretzky. Glen Sather var trener og general manager for Edmonton Oilers. Til i sommer var han sjef – general manager – for Mats Zuccarellos (28) New York Rangers, som serieåpner borte mot regjerende sluttspillmester Chicago Blackhawks natt til fredag 9. oktober norsk tid. VG-kommentar: Det mentale tøffest for Zucca Connor McDavid, fra Newmarket i Ontario, omtales som «Next Big Thing». NHL-fansen mener at han vil overta hegemoniet som ligaens mangeårige ubestridte ener, kanadiske Sidney Crosby (28). I Edmonton, der nordmannen Patrick Thoresen (31) spilte sesongene 2006/07 og 2007/08, er det imidlertid kun snakk om hvor vidt han vil bli «Den neste» etter Gretzky.Noen dager etter at Connor McDavid var blitt valgt som nummer én totalt av Edmonton Oilers i NHL-draften, møtte 3000 fans – en het julidag – opp for å se ham tøye og bøye samt skyte pucken i et tomt mål i Rexall Place, Edmonton Oilers legendariske hjemmearena som må vike plass for en ny arena, Rogers Place (byggekostnad 3 milliarder kroner), neste år. Edmonton Oilers' eiere har ifølge Canadian Press byttet ut hele sjefs-, trener- og støtteapparatet foran Connor McDavids ankomst og debut. Laget har ikke klart å gå til sluttspillet om Stanley Cup de ni siste årene. Med Connor McDavid, som gjorde 285 målpoeng på 166 kamper i den kanadiske juniorligaen, skal det bli andre boller, det vil si en ny æra, i Edmonton – der Wayne Gretzky står på sokkel og fikk en gate i sitt navn for 16 år siden.
Forventningene til Martin Ødegaard (16) da han undertegnet for Real Madrid kan ikke sammenliknes med hva 18 år gamle Connor McDavid må takle i sin NHL-debut for Edmonton Oilers natt til fredag norsk tid.